কথায় আছে, যে রাঁধে সে চুলও বাঁধে! নদিয়ার সাধন প্রামাণিক নিজে চুল কাটেন, আবার কবিতাও লেখেন। সেই কবিতা দিয়েই তিনি জয় করেছেন এলাকার মানুষদের হৃদয়।
অভাবের সংসার। অল্প বয়সেই মারা গিয়েছেন বাবা। বি.এ পার্ট ওয়ান পড়তে পড়তেই তাই নিরুপায় হয়ে সংসার চালানোর তাগিদে মাজদিয়ার বাসিন্দা সাধনকে বেছে নিতে হয়েছে চুল-দাড়ি কাটার কাজ। ছোট্ট ভাই-বোনেদের মুখে তুলে দিতে হবে যে অন্ন!

এই বিষয়ে অন্যান্য খবর

বিধবাকে জোর করে সিঁদুর, ধর্ষণের চেষ্টা— কিন্তু যুবকের আসল ধান্দা অন্য


অভাবের তাড়নায় সংসারের হাল ধরতে হয়েছে অল্প বয়সেই! এমন কাহিনি ভূ-ভারতে বিরল নয়। তবে সাধনের ‘গল্পে’ টুইস্ট অন্যত্র। কাস্টমারদের চুল, দাড়ি কামানোর ফাঁকেই কলম নিয়ে বসে পড়েন তিনি। কবিতার প্রতি ভালবাসা যে শৈশব থেকেই। বিএ পাশ করার পরেও কলমকে তাই জানাননি বিচ্ছেদ। সাধনের সাধনাই কবিতা।
দেখুন ভিডিও...
 

প্রথমে দোকানে আসা খদ্দেরদের পড়ে শোনাতেন নিজের কবিতা। বাকিদের উৎসাহ থেকে পেয়ে যান বাড়তি অনুপ্রেরণা। কলম চলতেই থাকে। শেষ পর্যন্ত চেয়েচিন্তে অর্থ জোগার করে নিজের তিনটে কবিতার বই-ও ছাপিয়ে ফেলেছেন তিনি।
দাড়ি, চুল কামানোর সঙ্গে ‘ফ্রি’ কবিতা শোনা, তাও আবার খোদ কবির মুখে। অনেকেই এখন সাধনের দোকানে আসেন কবিতা শোনার লোভে। ভিড় বেড়েছে আগের থেকে অনেকটাই। দিনভর ক্ষুর, কাঁচির পরিশ্রমের দুনিয়ায় থেকেও আনন্দেই আছেন সাধন। জীবনের শত কষ্ট ভুলেছেন কবিতা লিখে।